Beyoncé het internet wéér op hol met foto van tweelingBeyoncé (Foto: Instagram) Die Amerikaanse sangeres Beyoncé het Vrydagoggend vroeg die internet wéér behoorlik op hol gehad nadat sy vir die eerste keer sedert die geboorte van haar tweeling ŉ foto van hulle gedeel het. Die sangeres het op sosiale media gesê dié foto is ter viering van die tweeling wat Vrydag een maand oud word. Die tweeling se name is intussen ook bekend gemaak. Hulle heet Sir Carter en Rumi. Die sangeres, wat getroud is met die kletsrymer Jay-Z, het reeds ŉ dogtertjie, Blue Ivy (5). Beyoncé het in Februarie vanjaar die rekords laat spat toe ŉ foto waarin sy haar swangerskap aangekondig het in die bestek van 12 uur meer as 7,1 miljoen keer ge-“like” is. Dié foto wat vroeër vandeesweek reeds die goedkeuring van meer as 11 miljoen mense gekry het, is volgens The Verge die gewildste foto nóg op Instagram. Die sangeres se jongste foto is in ŉ skrapse twee uur al byna drie miljoen keer ge-“like”. Beyoncé het 104 miljoen volgelinge op Instagram. Sy het al meer as 100 miljoen albums wêreldwyd verkoop en het al 20 Grammy-toekennings verower. Beyoncé (Foto: Instagram)